Hver eneste dag går Odin ut i bilen for å sjekke om han er blitt stor nok til at han rekker ned til pedalene. Etter hvert får han en ny drøm. Nå er det pilot på ambulansehelikopter han vil bli.

Et barn som gjentatte ganger sa ifra til de voksne, men som aldri fikk oppleve at det tok slutt.

Norsk lov fastslår at alle elever skal ha det godt på skolen. Likevel sier omtrent 17.000 barn og unge at de blir mobbet to-tre ganger i måneden eller mer, ifølge fjorårets Elevundersøkelse.

FØRSTE SKOLEDAG: Odin begynner i 1. klasse på Lambertseter skole, høsten 2006.

«Han er engasjert i undervisningen, og han tør å rekke opp hånden og spørre om hjelp eller svare på spørsmål», noterer kontaktlæreren. Les hennes tilbakemelding.

× Close Odin – vurderingsskjema 1. klasse Lambertseter

Livet er godt på Lambertseter. Familien reiser ofte til Østmarka på tur. På somrene er de på Lågøya i Oslofjorden, på ei hytte som mamma kan låne gjennom jobben sin. Odin elsker lukten av bål.

Odin fyller syv år. Samme år går Espen og Katrine fra hverandre, men begge fortsetter å bo i samme område. I 2010 gifter mamma seg med Audun. Odin og Tuva får Joachim som stebror.

Odin fortsetter å gjøre som pappaen sin. Han mekker på lekebiler og demonterer leker. Det er ikke alltid han klarer å sette dem sammen igjen, men det gjør ingenting, for da lærer han, sier pappa.

Odin fikser det aller meste, bare ikke skolen. Han får ikke kontroll på bokstavene. Han synes leksene er vanskelige, og han liker ikke å lese.

Noen ganger kan han bli så frustrert over leksene sine at han gråter. Da Odin begynner i sjette klasse ved Lambertseter skole høsten 2011, etter å ha gått to år på en annen skole i Oslo, blir det bestemt at han noen ganger i uken skal tas ut av klasserommet for å få spesialundervisning i små grupper.

UT PÅ TUR: Odin ute i skogen på Lambertseter sammen med stefar Audun. Odin har laget te av barnåler. STAS: Odin sammen med ett av sine store idoler, Asgeir fra barne-tv, på Hunderfossen. FAMILIEN: Mamma Katrine, lillesøster Tuva, Odin og pappa Espen hos fotografen. ÅPNER PAKKER: En fornøyd gutt på lillejulaften hjemme hos bestemor Ann. MORSOM: Odin skjærer grimaser til fotografen utenfor hytta på Lågøya i Oslofjorden. LEK: Odin tøyser og tuller med mamma Katrine på Lågøya. FORNØYD: På hyttetur på Gjerdingen i Nordmarka sammen med pappa og Tuva. STOLT GUTT: Odin har fått sin første sykkel med 18 gir, og legger ut på tur på Lambertseter. GODE VENNER: Rottweileren Bamse blir del av familien i 2010, og Odin er nært knyttet til hunden. Previous Next

På skolen er Odin en stille gutt. Det går ikke lang tid før han blir hakkekyllingen til noen av de andre elevene.

Jakken blir slengt rundt på gulvet, leksebøkene og pennalhuset blir kastet ut av vinduet. Hele tiden er de der og plager ham. De sier slemme ting og erter, og Odin blir frustrert og lei seg.

En dag i november kommer han hjem fra skolen og forteller at noen har forsøkt å sette fyr på jakken hans i friminuttet.

Den røde matboksen trampes i stykker og brukes som fotball. Odin får ny matboks flere ganger. Men det tar ikke mer enn en skoledag eller to før den ligger i søla.

I desember sender Katrine en fortvilet e-post til Odins kontaktlærer. Hun får raskt svar:

«Matboksene er et problem vi sliter med å finne løsning på, det beste er nok å legge den et sted bare han vet om og hente den når det ringer inn».

Odin må gjemme matboksen sin hos lillesøster Tuva, i en annen bygning på skoleområdet.

– Han hatet skolen. Hver dag i sjette klasse sa han at han var syk. Han hadde feber, vondt i magen, vondt i hodet – han ville ikke på skolen. Det er grusomt å måtte sende barnet sitt avgårde slik, sier Katrine Olsen Gillerdalen.

– Hva sa du til ham for å overtale ham til å dra?

– Jeg sa at jeg skulle gjøre alt som sto i min makt for at det skulle bli bedre.

Mobbingen tiltar. Odin vet aldri hva som venter ham. Oftere og oftere er han redd for å gå på skolen.

I løpet av skoleåret sender Katrine flere e-poster til både rektor og kontaktlærer hvor hun varsler om mobbingen og ber dem gripe inn.

24. april 2012: «Odin holdes hjemme fra skolen i dag. Grunnet gårsdagens hendelse, inkludert trussel fra NN om å ta med kniv, pistol eller rett og slett hagle for å drepe han, resulterer i at han igjen føler seg utrygg og langt nede.

(…) Det vurderes nå å ta han ut av skolen for resten av dette skoleåret».

Katrine begynner selv å gå runder i og rundt skolegården for å passe på Odin. Hun er der når skolen starter, og kommer tilbake før skolen slutter.

– Når ingen andre gjorde noe, måtte jeg være der selv.

I slutten av april får Katrine hjelp av en venninne til å forfatte et formelt skriv til rektor ved Lambertseter skole. Hun ber om å bli informert om enkeltvedtaket skolen er pliktig til å fatte når det meldes om mobbing.

(…) det kan synes lite hensiktsmessig for min sønn å være en del av en gruppe hvor han opplever å få klærne sine forsøkt påtent og bli slått, plaget og mobbet. Dette er forhold lærerne kjenner til (…).

Katrine får aldri svar fra rektor. Men sosiallæreren svarer at skolen er kjent med at Odin har hatt «noen sosiale utfordringer».

«Dette har hele tiden vært tett fulgt opp…», heter det i e-posten Katrine får.

– Jeg følte at jeg ikke ble tatt seriøst av skolen, sier hun i dag.

Stikk i strid med Katrines ønske fortsetter Odin å få spesialundervisning i den samme gruppen.

KJEMPET: Katrine gikk selv runder i skolegården på Lambertseter for å passe på sønnen sin.

To uker før sommerferien kommer han hjem fra skolen med en blåveis.

Elevene har fått gå tidlig fra gymtimen denne dagen. Ingen voksne er i skolegården for å gripe inn når slaget kommer, til tross for at skolen har lovet Katrine at Odin være trygg mellom halv ni og kvart over to.

Katrine orker ikke kjempe mer. 13. juni, over en uke før skoleferien, møter hun opp på Lambertseter skole. Hun samler Odins ting og gir rektor beskjeden: Gutten hennes skal ikke være på denne skolen én dag lenger.

Her bekrefter Katrine at Odin tas ut av skolen.

× Close Katrines epost til kommunen

Mobbingen er blitt så alvorlig at familien bestemmer seg for å flytte fra Oslo. De vil bort fra byen for godt.

Valget faller til slutt på Aurskog-Høland kommune. De kjenner ingen i bygda, men de har hørt at det er en fin plass for barn å vokse opp. I august 2012 begynner Odin på 7. klasse på Aursmoen skole.

Odin får en god start på Aursmoen. Også på fritiden har han det fint. Odin kjører rundt på skateboardet og trikser på sykkelen. Han er fornøyd med den nye skolen, og synes lærerne er lette å snakke med.